Հանդիպմանը հաջորդած ճեպազրույցում Ռոբերտ Քոչարյանն ասել է, որ գազամուղի բացումով նաեւ նոր էջ է բացվում հայ-իրանական հարաբերություններում: "Ընդամենը 15 տարի առաջ Մեղրիում մեր երկու երկրներին կապող ոչ մի բան չկար, բացի մի քանի շարք փշալարերից, որոնք խորհրդանշում էին Խորհրդային Միության սահմանը: Չկար այն կամուրջը, որտեղ ես այսօր դիմավորեցի իմ գործընկերոջը եւ որով, օրինակ, անցած տարվա ընթացքում ավելի քան վեց հարյուր հազար տոննա բեռ է փոխադրվել: Եւ ընդամենը 10 տարի առաջ մեր էներգետիկ համակարգերը կապված չէին ընդհանրապես: Այսօր մենք խոսում ենք երրորդ բարձրավոլտ գծի շինարարության մասին", - ասել է Ռոբերտ Քոչարյանը: